जुलूस में दिखी ईद के जश्न की खुशी
मुस्लिम समाजजनों द्वारा गुरुवार को निकाले गए जुलूस में ईद मिलादुन्नबी के जश्न की रंगत दिखी। ईद मिलादुन्नबी के रूप में पैगम्बर हजरत मोहम्मद मुस्तफा सल्ललाहू अलैह वसल्लम का जन्मदिन मनाने के लिए बच्चों से लेकर बड़े-बुजुर्गों में उत्साह रहा। विशेष आयोजनों के साथ मुबारकबाद देने का सिलसिला भी पूरे दिन चला।
ईद मिलादुन्नबी पर सुबह 8 बजे बादशाही रोड स्थित शाही जामा मस्जिद में कुरआन ख्वानी के बाद वहीं से जुलूस की शुरुआत हुई। नई पोशाकों में सजे-धजे हजारों समाजजनों में ईद के जश्न की रंगत साफ नजर आ रही थी। बच्चे और युवा पैगंबर हजरत मोहम्मद साहब की शान में नारे लगाते चल रहे थे। ऑल इंडिया मुस्लिम त्योहार कमेटी के जिलाध्यक्ष सज्जाद अहमद कुरैशी ने बताया जुलूस के दौरान समाजजन पैगंबर साहब की शान में नात शरीफ व दरूद शरीफ पढ़ते हुए भी चल रहे थे।
जगह-जगह जुलूस का स्वागत हुआ- जिलाध्यक्ष कुरैशी ने बताया जुलूस शाही जामा मस्जिद से शुरू होकर मीरकलां बाजार, आजाद चौक, नई सड़क, बसस्टैंड, मगरिया चौराहा, सोमवारिया, छोटा चौक, किलारोड, पिंजारवाड़ी से मीरकलां होकर दोपहर को जामा मस्जिद पहुंचा। जगह-जगह जुलूस का स्वागत किया गया। शहरकाजी मोहसीनउल्लाह साहब, बाबूभाई खरखरे सहित कई वरिष्ठ समाजजन शामिल हुए।
मरीजों को बांटे फल, किया रक्तदान- ईद मिलादुन्नबी पर गुरुवार दोपहर करीब तीन बजे कई समाजजन जिला अस्पताल पहुंचे। यहां भर्ती मरीजों को फल बांटे। समाज के कई युवाओं ने जरूरतमंदों की मदद के लिए ब्लड बैंक यूनिट में रक्तदान किया।
हुसैनी चौक में रात 9 बजे हुई तकरीर- ऑल इंडिया मुस्लिम त्योहार कमेटी के जिलाध्यक्ष कुरैशी ने बताया ईद मिलादुन्नबी पर गुरुवार रात 9 बजे से हुसैनी चौक में तकरीर (व्याख्यानमाला) का आयोजन किया गया। वक्ताओं ने पैगंबर हजरत मोहम्मद साहब के व्यक्तित्व पर प्रकाश डाला। उनकी बताई बातों को जीवन में उतारने का संदेश दिया।
शाजापुर | ईद मिलादुन्नबी पर निकाले जुलूस में शामिल समाजजन।
hin_Deva hin_Deva hin_Deva hin_Deva hin_Deva hin_Deva bho_Deva